Sklep II Ips 550/2005
Datum: 2005-12-22T01:00:00.000+01:00
ecli: ECLI:SI:VSRS:2005:II.IPS.550.2005
opravilna_stevilka_ii_stopnje: VSK I Cp 274/2000
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: dovoljenost revizije - zavrženje revizije

## Jedro

Revizija ni dovoljena, če je glede revidenta sodba sodišča prve stopnje postala pravnomočna že s pretekom roka za pritožbo proti prvostopenjski sodbi.

## Izrek

Revizija se zavrže.

## Obrazložitev

Sodišče prve stopnje je s sodbo zavezalo vse tri toženke, da solidarno plačajo tožnici 1.032.100 SIT z zakonskimi zamudnimi obrestmi od 30.9.1999 dalje do plačila in znesek 93.000 SIT z zakonskimi zamudnimi obrestmi od 1.11.1993 dalje do plačila, ter ji povrnejo pravdne stroške v znesku 310.983 SIT, vse v petnajstih dneh, zavrnilo pa je višji tožbeni zahtevek.

Pritožbeno sodišče je v zvezi s pritožbama tožnice in prve toženke (R. S.) delno ugodilo pritožbi tožnice in razveljavilo prvostopenjsko sodbo v delu, kolikor je bil zavrnjen višji tožbeni zahtevek glede zakonskih zamudnih obresti od zneska 93.000 SIT od 30.6.1999 do 1.11.1993, ter v tem delu vrnilo zadevo sodišču prve stopnje v novo sojenje. V preostalem delu je pritožbeno sodišče zavrnilo pritožbi in potrdilo izpodbijano sodbo sodišča prve stopnje.

M. d.o.o. M. (v nadaljevanju: druga toženka) vlaga revizijo proti odločbi pritožbenega sodišča "zaradi bistvene kršitve določb pravdnega postopka in zaradi zmotne uporabe materialnega prava".

Revizija je bila vročena Vrhovnemu državnemu tožilstvu Republike Slovenije in tožnici, ki nanjo ni odgovorila.

Revizija ni dovoljena.

Druga toženka se ni pritožila proti sodbi prvostopenjskega sodišča. Proti prvostopenjski sodbi se je pritožila le prva toženka (R. S.), učinek pritožbe pa bi se raztezal na revidentko le v primeru, če bi bilo mogoče po zakonu ali po naravi pravnega razmerja spor rešiti samo na enak način za obe sospornici (196. člen Zakona o pravdnem postopku - ZPP). Ker prva in druga toženka nista enotni sospornici, se učinki pravnomočnosti odločbe pritožbenega sodišča ne raztezajo na drugo toženko v delu, ki se izpodbija z revizijo.

Stranka lahko vloži revizijo le zoper pravnomočno sodbo, izdano na drugi stopnji (prvi odstavek 367. člena ZPP), ta pa se v konkretnem primeru ne nanaša na revidentko. Glede revidentke je namreč prvostopenjska sodba (v sedaj izpodbijanem delu) postala pravnomočna že s pretekom pritožbenega roka za pritožbo druge toženke proti navedeni sodbi.

Revizijsko sodišče je zavrglo nedovoljeno revizijo na podlagi 374. člena ZPP.